אייקון גרופ

אייקון גרופ בע"מ היא חברה ציבורית ישראלית העוסקת בייבוא, הפצה ומכירה של מוצרי מחשוב ותקשורת של חברת אפל בישראל, במתן שירותי מעבדה למוצרי אפל ובמכירת ציוד נלווה של יצרנים אחרים. המשרד הראשי של החברה שוכן ברמת החייל שבתל אביב, ובנוסף היא מפעילה מרכז לוגיסטי ומעבדת תיקונים בפתח תקווה.

לחברה שלוש חברות בנות בבעלותה המלאה:
 איי-דיגיטל סטור בע"מ: הוקמה במאי 2008 ועוסקת בשיווק ומכירה של מוצרי אפל ומוצרים נלווים, ובמתן שירות תיקונים למוצרים אלה, במותג iDigital.
 איידיגיטל סולושנס בע"מ: הוקמה במרץ 2015 ועוסקת במכירת מוצרי אפל למוסדות אקדמיה.
 איידיגיטל סמארט הום בע"מ: הוקמה ביולי 2016 ועוסקת במכירת מוצרים של אפל ושל יצרנים אחרים באמצעות חנויות הפועלות תחת המותגים iDigital Smart Home ו-iDigital goodiz.
בנוסף היא מחזיקה, מאז מרץ 2022, ב-85.3% מהבעלות בחברת ויז'ואל ד.ג בע"מ.

היסטוריה
החברה נוסדה במרץ 2007 בשם איי-דיגיטל ליין בע"מ, על ידי שותפים בקרן פיטנגו בראשות חמי פרס, אהרון מנקובסקי, זאב בינמן וצחי הילל. ביוני 2007 שונה שמה לשם איי-דיגיטל בע"מ. באוקטובר 2007 רכשה את חברת "ידע מחשבים ותוכנה", שהייתה בעלת הזיכיון למכירת מוצרי אפל בישראל במשך 25 שנים, אך זכתה ללא מעט ביקורת על חוסר השקעה בשיווק, תמיכה ושירות עבור מוצרי אפל בישראל. עד אז המחשבים של אפל תפסו נתח שוק זעיר בישראל (פחות מאחוז משוק המחשבים האישיים) עקב המחיר הגבוה, התמיכה הגרועה בעברית והמחסור ביישומים מותאמים לישראל. עם קבלת הזיכיון החלה החברה להפעיל שרתים לתמיכה בעברית עבור נגני אייפוד. בינואר 2008 השיקה חנות מקוונת למכירת מוצרי אפל בישראל. בספטמבר 2008 השיקה לראשונה גרסה בעברית למערכת ההפעלה macOS שפותחה על ידה בשיתוף קהילת משתמשי המק בישראל. הגרסה הייתה עדכון למערכת ההפעלה שהיה זמין למשתמשים כטלאי (Patch) אשר ניתן היה להורדה ללא תשלום מאתר הבית של iDigital. העדכון כלל הסבה לעברית של רכיבים המותקנים במערכת ההפעלה, אשר אושר על ידי חברת אפל העולמית.

בדצמבר 2009 שונה שם החברה לשם הנוכחי, אייקון גרופ בע"מ. קרן וי פרטנרס, מקבוצת ויולה, השקיעה ברשת בשנת 2009. באפריל 2017 רכשה קרן השקעות סקיי 65% מהבעלות בחברה.

בדצמבר 2021 הונפקה מניות החברה לראשונה ב, במסגרתה גייסה כ-150 מיליון שקל. מחצית הסכום לקופת החברה ומחצית הסכום לידי בעליה, ולכמה ממנהלי אייקון. מהלך ההנפקה הושלם לפי שווי חברה של כ-775 מיליון שקל ונמוך ביותר מ-20% משווי של 1 מיליארד שקל לו שאפה החברה בתחילת הליך ההנפקה, ואשר לפיו קיוותה לגייס כ-200-300 מיליון שקל. בעלות השליטה בחברה בעקבות ההנפקה נותרו קרן השקעות סקיי וקרן פיטנגו.

כשנתיים אחרי ההנפקה איבדה החברה כמחצית מערכה כתוצאה מירידה בביקוש למחשבים עם תום תקופת הקורונה, סיבה נוספת הייתה אובדן המעמד הייחודי שלה בכל הנוגע לשיווק מוצרי אפל בישראל.

פעילות
מיום הקמתה עוסקת החברה בעיקר בייבוא, הפצה, שיווק ומכירה של מוצרי אפל (מחשבי Mac, טלפונים סלולריים מסדרת אייפון, מחשבי לוח אייפד, שעונים חכמים Apple Watch), כיבואן הרשמי של מוצרי אפל בישראל, ובהפעלת מעבדת תיקונים למוצרי אפל. מכירת מוצרי אפל נעשית באמצעות רשת השיווק iDigital שבבעלות החברה, ובאמצעות חנויות אחרות. לחברה אין בלעדיות בהפצת מוצרי אפל בישראל. יבואן רשמי נוסף הוא חברת C-Data, וגם רשת החנויות KSP, שהייתה לקוח של אייקון גרופ, קיבלה בשנת 2022 רישיון לייבוא מוצרי אפל לישראל.

במרץ 2022 הרחיבה החברה את פעילותה לתחומי מחשוב נוספים עם רכישת השליטה בחברת ויז'ואל ד.ג בע"מ, העוסקת בהפצת מוצרי מחשוב (מחשבים אישיים ומחשבי דאטה סנטר) של יצרנים שונים, בהם לנובו, ASUS ו-HPE, ושל מוצרי אבטחת סייבר של החברות רדוור, טרנד מיקרו ועוד.
הנהלה
מנכ"ל החברה מאז הקמתה ועד 2013 היה ערן תור. איילת צרפתי-רוזן מונתה למחליפתו.

החל מיוני 2023 לחברה שני מנכ"לים משותפים: דוידי פיאמנטה שהחליף את איילת רוזן צרפתי, ורוני ישראלי הממשיך בתפקידו כמנכ"ל תחום פעילות ההפצה. יו"ר החברה הוא צבי יוכמן.

קישורים חיצוניים


הערות שוליים

קטגוריה:חברות יבוא ישראליות
קטגוריה:חברות הנסחרות בבורסה לניירות ערך בתל אביב
קטגוריה:תל אביב-יפו: חברות
קטגוריה:ישראל: חברות שהוקמו ב-2007